NA SJEDNICI povjerenstva za odlučivanje o sukobu interesa prva točka je odluka o pokretanju, odnosno nepokretanju postupka protiv predsjednice Kolinde Grabar-Kitarović, premijera Andreja Plenkovića i potpredsjednika vlade i ministra obrane Damira Krstičevića.

Kako piše N1, predloženo je da se postupak protiv njih troje ne pokrene.

"Navedeni predmet otvoren je temeljem medijskih napisa u kojima je stajalo da je bivša tvrtka Damira Krstičevića u partnerstvu s izraelskom koja je uključena u nabavku borbenih zrakoplova. Dobili smo i prijavu protiv ministra, premijera i Predsjednice u kojoj stoji da je ministar predložio i na suptilan način prisilio sve sudionike u odlučivanju da se kupe 30 godina stari zrakoplovi kako bi sebi i partnerima priskrbio nepripadajuću dobit", kazala je na početku sjednice predsjednica Povjerenstva Nataša Novaković.

Krstičević se detaljno očitovao

Krstičević se o slučaju detaljno očitovao. Kako je napisao u očitovanju, u tvrtkama King ICT, M-San i PP Orahovica nema niti je imao vlasnički udio, a s obzirom na svoje pozicije prije stupanja na dužnost saborskog zastupnika te ministra branitelja, dodatno je zatražio mišljenje Povjerenstva za odlučivanje o sukobu interesa.

"Kako je moguće da spomenuta društva mogu biti ponuditelj na javnim natječajima koje provodi Vlada, Ministarstvo obrane ili neko drugo javno tijelo, po stupanju na dužnost zatražio sam 9. studenog 2016. mišljenje Povjerenstva. U mišljenju je navedeno da nema zapreke da te tvrtke sudjeluju u postupku javne nabave. Isto se navodi da se u cilju zaštite osobnog integriteta upućuje javni dužnosnik Damir Krstičević izuzme iz takvih potencijalnih slučajeva, što sam i učinio", napisao je u svojem očitovanju ministar Krstičević.

"Da sumiram sve, iz navedenih prikupljenih činjenica, vidljivo je da se u nabavci aviona radilo o pregovorima između Ministarstva i Izraela. Što se tiče samog postupka on je prema nama dostupnim informacijama proveden transparentno. Što se tiče prijave protiv premijera i predsjednice, bila je načelna, ali nije bilo konkretnih podataka", kazala je Nataša Kovačević predloživši pritom nepokretanje postupka protiv Plenkovića, Grabar-Kitarović i Krstičevića.

Tekst se nastavlja ispod oglasa

Prijava protiv Bože Petrova bez dovoljno elemenata

Sljedeći na dnevnom redu bio je slučaj Bože Petrova i podnesena prijava koju je Povjerenstvo ocijenilo nevjerodostojnom i bez dovoljno elemenata za postupanje "jer sama činjenica da je kao predsjednik Sabora sjedio na sastancima o kojima se raspravljalo o Agrokoru nije dovoljna da bi utvrdili da postoji neki osobni interes".

Zbog toga je predloženo da se u predmetu Bože Petrova ne pokrene postupak.

Protiv Pupovca pokrenut postupak

Protiv Milorada Pupovca podnesene su dvije prijave zbog mogućeg sukoba interesa. U njima se navodi kako je Savjet za nacionalne manjine na sjednici u svibnju 2016. godine Srpskom narodnom vijeću dodijelio iznos veći od 3 milijuna kuna, a s obzirom na to da je Pupovac član vijeća, prijava se podnijela zbog mogućeg sukoba interesa. Povjerenstvo je prijave ocijenilo ispravnima i vjerodostojnima pa je predloženo da se pokrene postupak protiv Pupovca.

Nakon vijećanja Povjerenstvo je odlučilo da se ne pokreću postupci u slučaju Andreja Plenkovića, Kolinde Grabar-Kitarović, ali se pokreće postupak u slučaju Milorada Pupovca.